Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 14.03.2024

**Αρ. Πρωτ.: 296**

ΠΡΟΣ: Υπουργό Υγείας, κ. Α. Γεωργιάδη

**ΚΟΙΝ: «Πίνακας Αποδεκτών»**

ΘΕΜΑ: «Διαμαρτυρία της Ε.Σ.Α.μεΑ. για τη μη συμμετοχή της στο Δ.Σ. του Εθνικού Κέντρου Αξιολόγησης της Ποιότητας & Τεχνολογίας στην Υγεία (ΕΚΑΠΤΥ)**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) η οποία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, με χρόνιες παθήσεις και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρόνιες παθήσεις, με το παρόν εκφράζει τη διαμαρτυρία της για τη μη συμμετοχή εκπροσώπου της στο Δ.Σ. του Εθνικού Κέντρου Αξιολόγησης της Ποιότητας & Τεχνολογίας στην Υγεία (ΕΚΑΠΤΥ).

Στη συνάντηση που είχαμε μαζί σας στις 05.02.2024, συζητήσαμε μεταξύ άλλων και τον αποκλεισμό της συμμετοχής της Ε.Σ.Α.μεΑ. σε όλους τους Φορείς Σχεδιασμού, Εφαρμογής και Αξιολόγησης πολιτικών για την υγεία από την προηγούμενη κυβέρνηση και μας διαβεβαιώσατε ότι αυτό θα διορθωθεί.

Διαπιστώνουμε όμως, ότι δεν έχει τηρηθεί η δέσμευσή σας, διότι, σύμφωνα με το ΦΕΚ Υ.Ο.Δ.Δ. 114, 09.02.2024, στα μέλη που απαρτίζουν το Διοικητικό Συμβούλιο του ΕΚΑΠΤΥ δεν συμπεριλαμβάνεται εκπρόσωπος της Ε.Σ.Α.μεΑ.

Επιπρόσθετα, σύμφωνα με τροπολογία που κατατέθηκε στη Βουλή σε σχέδιο νόμου του Υπουργείου Δικαιοσύνης, συστήνεται στο Υπουργείο Υγείας Επιτροπή Ελέγχου του Συστήματος Ηλεκτρονικής Προέγκρισης (Επιτροπή Ελέγχου Σ.Η.Π.) του Ε.Ο.Π.Υ.Υ. στην οποία, επίσης δεν προβλέπεται η συμμετοχή εκπροσώπου μας.

Έχουμε επανειλημμένα τονίσει ότι η Ε.Σ.Α.μεΑ. αποτελεί τον αντιπροσωπευτικότερο τριτοβάθμιο φορέα της χώρας, εκπροσωπώντας περισσότερες από 30 Εθνικές και Περιφερειακές Ομοσπονδίες, οι οποίες έχουν μέλη συνολικά περισσότερες από πεντακόσιες (500) πρωτοβάθμιες οργανώσεις ατόμων με αναπηρία, με χρόνιες παθήσεις και των οικογενειών τους, εκπροσωπώντας άμεσα ή έμμεσα τα δικαιώματα και τα συμφέροντα, περισσότερων από δύο εκατομμύρια πολιτών με αναπηρία και χρόνια πάθηση.

Δεν μπορούμε να κατανοήσουμε τον λόγο που συνεχίζεται αυτός ο αποκλεισμός της εκπροσώπησης της Ε.Σ.Α.μεΑ. καταστρατηγώντας ακόμα και τη νομοθεσία της χώρας, όπως αναφέρεται στο άρθρο 60 του νόμου 4931, (ΦΕΚ 94/Α/13-5-22), όπου ορίζεται η Εθνική Συνομοσπονδία Ατόμων με Αναπηρία (Ε.Σ.Α.μεΑ.) ως συνομιλητής της Πολιτείας σε θέματα που αφορούν στην παροχή υπηρεσιών υγείας.

Αναμένοντας τις ενέργειές σας για την αποκατάσταση αυτής της αδικίας,

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Επικρατείας, κ. Σ. Παπασταύρου
* Γραφείο Υπουργού Επικρατείας, κ. Χρ. Σκέρτσου
* Γραφείο Αναπληρώτριας Υπουργού Υγείας, κ. Ειρ. Αγαπηδάκη
* Γραφείο Υφυπουργού Υγείας, κ. Μ. Θεμιστοκλέους
* Γραφείο Υφυπουργού στον Πρωθυπουργό, κ. Αθ. Κοντογεώργη
* Γραφείο Γ.Γ. Υπηρεσιών Υγείας, κ. Λ. Βιλδιρίδη
* Γραφείο Γ.Γ. Δημόσιας Υγείας, κ. Φ. Καλύβα
* Εθνική Αρχή Προσβασιμότητας
* Οργανώσεις - Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |